ኢትስዊች በዘጠኝ ወራት ከሁለት ቢሊዮን ብር በላይ አንቀሳቀሰ
በአንድ ካርድ በሁሉም ባንኮች ኤቲኤሞች ገንዘብ ለማውጣት በሚያስችለው ዘመናዊ የባንክ አገልግሎት አማካይነት፣ ባለፉት ዘጠኝ ወራት 2.19 ቢሊዮን ብር ገንዘብ ማንቀሳቀስ መቻሉ ተገለጸ፡፡ዘመናዊ የባንክ አገልግሎት ለመስጠት አገልግሎቱን ከጀመረ አንድ ዓመት ከሞላው ኢትስዊች አክሲዮን ማኅበር የተገኘው መረጃ እንደሚጠቁመው፣ ባለፉት ዘጠኝ ወራት የባንክ ተገልጋዮች በደንበኝነት ካልተመዘገቡበት ባንክ ኤቲኤም ላይ 2.19 ቢሊዮን ብር ያወጡት 5.89 ሚሊዮን በሆኑ ምልልሶች ነው፡፡  የካርድ ተጠቃሚዎች ከራሳቸው ባንክ ውጪ ባለ ኤቲኤም የመጠቀም ልምድ እያደገ ስለመምጣቱ የሚያሳይ መሆኑን የሚጠቁመው መረጃው፣ በአሁኑ ወቅት ከኢትዮጵያ ልማት ባንክ በስተቀር 17ቱም ባንኮች የኤቲኤም አገልግሎት ባለቤት በመሆን የካርድ አገልግሎቶች በመስጠት ላይ እንደሚገኙ ያስረዳል፡፡  በቅርቡ የኢትዮጵያ ንግድ ባንክ ኤቲኤም ካርድ የያዙ ደንበኞች ከሌሎች ባንኮች ኤቲኤሞች ገንዘብ ማውጣት ባለመቻላቸው የተፈጠረው የአገልግሎት መስተጓጎል ባይኖር፣ በዚህ ዘመናዊ አገልግሎት የሚጠቀሙና ሊንቀሳቀስ የሚችለውም የተገልጋዮች ቁጥር ከዚህም በላይ ሊሆን ይችል እንደነበር ተጠቁሟል፡፡ በተለይ በአገሪቱ ካሉት አራት ሺሕ ከሚደርሱ ኤቲኤሞች ውስጥ ከ1,800 በላይ የሚሆኑት የኢትዮጵያ ንግድ ባንክ በመሆናቸው፣ የባንኩ ካርድ በሌሎች ኤቲኤሞች ላይ ባለመሥራቱ በኢትስዊች በኩል ሊቀንቀሳቀስ የሚችለውን የገንዘብ መጠን አሳንሶታል ተብሏል፡፡ ይህ ወደ ሁለት ወራት ገደማ ተቋርጦ የነበረው የኢትዮጵያ ንግድ ባንክ ካርድ በሌሎች ባንኮች ኤቲኤሞች ላይ ያለመሥራት ችግር፣ ባለፈው ሳምንት ተቀርፎ አገልግሎት ጀምሯል፡፡ኢትስዊች ለዚህ ዘመናዊ የአገልግሎት አሰጣጥ ማዕከል ሆኖ ለሚያካሂደው አገልግሎት በእያንዳንዱ ዝውውር 0.25 ሳንቲም ገቢ የሚያገኝ ሲሆን፣ ባለፉት ዘጠኝ ወራት 2.1 ቢሊዮን ብር በማንቀሳቀስ 5.6 ሚሊዮን ብር ገቢ ማግኘቱ ታውቋል፡፡ ኢትስዊች የኢትዮጵያ ብሔራዊ ባንክን ጨምሮ ሁሉም የአገሪቱ ባንኮች በአክሲዮን ያቋቋሙት ኩባንያ ሲሆን፣ ከ180 ሚሊዮን ብር በላይ በሆነ ካፒታል ነው የተመሠረተው፡፡በቦርድ የሚመራው ይህ ተቋም እስከዚህ ወር መጀመሪያ ድረስ የኩባንያው ቦርድ ሊቀመንበር በመሆን ሲመሩ የቆዩት የኢትዮጵያ ልማት ባንክ ፕሬዚዳንት አቶ ጌታሁን ናና ነበሩ፡፡ በቅርቡ በተደረገ አዲስ ምርጫ ግን አዲሱ የኢትዮጵያ ብሔራዊ ባንክ ምክትል ገዥ አቶ ጥሩነህ ኢጣፋ የቦርድ ሊቀመንበርነት ቦታውን ተረክበዋል፡፡ 